Neuvoston lausunto, annettu 28 päivänä helmikuuta 2000, Belgian tarkistetusta vakausohjelmasta vuosiksi 2000-2003



Virallinen lehti nro C 098 , 06/04/2000 s. 0003 - 0003



Neuvoston lausunto, annettu 28 päivänä helmikuuta 2000, Belgian tarkistetusta vakausohjelmasta vuosiksi 2000-2003 (2000/C 98/03) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97(1) ja erityisesti sen 5 artiklan 3 kohdan, ottaa huomioon komission suosituksen, on kuullut talous- ja rahoituskomiteaa, ON ANTANUT TÄMÄN LAUSUNNON: Neuvosto tarkasteli 28 päivänä helmikuuta 2000 Belgian vuonna 1999 tarkistettua vakausohjelmaa, joka koskee vuosia 2000-2003. Neuvosto toteaa tyytyväisenä, että julkisen talouden alijäämä oli vuonna 1998 huomattavasti pienempi kuin alkuperäisessä vakausohjelmassa ennustettiiin. Julkisen talouden sopeuttaminen jatkui vuonna 1999 huolimatta taloudellisen toimeliaisuuden vähenemisestä ja odottamattomien tapahtumien aiheuttamista ylimääräisistä menoista. Velkasuhde on supistunut 6,3 prosenttiyksikköä kahden viime vuoden aikana ja oli vuoden 1999 lopulla noin 114,9 prosenttia suhteessa bruttokansantuotteeseen (BKT). Neuvosto katsoo, että tarkistettu ohjelma on talouspolitiikan laajojen suuntaviivojen mukainen. Tarkistetun vakausohjelman julkista taloutta koskevat ennusteet perustuvat varovaiseen makrotaloudelliseen skenaarioon, jossa kokonaistuotannon oletetaan kasvavan 2,5 prosenttia vuosina 2000 ja 2001 ja kasvun jatkuvan niitä seuraavina vuosina 2,3 prosentin trendikasvuna. Neuvosto katsoo, että tarkistetun ohjelman BKT:n kasvua koskevat ennusteet vastannevat mahdollisten makrotaloudellisten ennusteiden alimpia arvoja. Näin ollen neuvosto odottaa, että odotettua voimakkaamman kasvun toteutuessa julkisen talouden tulokset ovat tarkistetussa ohjelmassa ennustettua parempia. Tämä koskee erityisesti vuotta 2000. Neuvosto toteaa, että Belgian hallitus pyrkii alkuperäiseen ohjelmaan nähden aikaistamaan rahoitusaseman tasapainoa koskevaa tavoitetta vuoteen 2002. Julkisen talouden ylijäämä aiotaan saavuttaa vuonna 2003. Neuvosto pitää hyvänä Belgian viranomaisten sitoutumista saavuttamaan vuonna 2000 parempi julkisen talouden rahoitusasema kuin tarkistetussa ohjelmassa on kaavailtu. Tällainen kehitys auttaisi supistamaan velkasuhteen lähelle 100 prosenttia suhteessa BKT:een vuonna 2003 ohjelmassa ennustetun mukaisesti. Neuvosto katsoo, että perusolettamuksena oleva julkisen talouden rahoitusasema vuodesta 1999 lähtien tarjoaa riittävän varmuusmarginaalin, jotta alijäämä ei ylitä 3 prosentin viitearvoa suhteessa BKT:een tavallisissa oloissa, ja se täyttää siten vakaus- ja kasvusopimuksen vaatimukset. Neuvosto kuitenkin katsoo, että ohjelmassa suunniteltu julkisen talouden rahoitusaseman parantaminen on tarpeen, jotta mahdollistetaan edelleenkin korkean velkasuhteen tasainen alentaminen ja luodaan liikkumavaraa ilmoitetulle tuloverotuksen uudistamiselle. Neuvosto pitää hyvänä vuoden 1999 tarkistetussa ohjelmassa uudistettua sitoumusta, jonka mukaan suuret perusylijäämät säilyvät edelleen Belgian julkisen talouden vakauttamisstrategian avaintekijöinä. Tämä strategia on osoittautunut ratkaisevan tärkeäksi edistettäessä julkisen talouden sopeuttamista viime vuosina. Se on ensiarvoisen tärkeä vahvistettaessa alalla tähän mennessä saavutettua edistymistä ja varmistettaessa velkasuhteen jatkuva pienentäminen. Neuvosto katsoo, että menojen 1,5 prosentin vuosittainen reaalikasvu on asianmukainen tavoitteeksi asetettujen perusylijäämien saavuttamiseksi. Se kannustaa Belgian hallitusta noudattamaan tätä tavoitetta tiukasti. Neuvosto toteaa, että tarkistetun ohjelman keskeisenä tavoitteena on Belgian työllisyyden huomattava lisääminen ja talouden tehokkuuden parantaminen erilaisten uudistusten ja talouspoliittisten toimenpiteiden avulla. Tässä yhteydessä neuvosto pitää myönteisenä hallituksen päätöstä pyrkiä kokonaisverorasituksen ja erityisesti työn verotuksen keventämiseen. Alkuperäisestä vakausohjelmasta antamansa lausunnon(2) pohjalta neuvosto kannustaa Belgian hallitusta antamaan ohjelmassa vahvistettujen menokattojen puitteissa etusijan julkisille investoinneille talouden infrastruktuurin ja tuotantopotentiaalin parantamiseksi. Se kehottaa hallitusta toimittamaan vakausohjelman tulevien tarkistusten yhteydessä julkisen talouden tärkeimpiä menoluokkia ja erityisesti julkisia investointeja koskevia ennusteita. Neuvosto pitää hyvänä yhteistyösopimusta, jonka nojalla julkisen talouden keskipitkän aikavälin tavoitteet vahvistetaan Belgian hallinnon kaikilla tasoilla. Se katsoo sopimuksen vahvistavan merkittävällä tavalla tarkistetun vakausohjelman avoimuutta ja uskottavuutta. (1) EYVL L 209, 2.8.1997, s. 1. (2) EYVL C 124, 5.5.1999, s. 4.